August Halm
Dr Auguscht Halm (* 26. Oktober 1869 z Großaltdorf, heit a Stadtdoil vo Vellberg em Landkreis Schwäbisch Hall, † 1. Februar 1929 z Saalfeld en Thiirenga) ischt a deitscher Kombonischt, Musikpädagog ond Musikschriftsteller gwäa.

Aus seim Leaba 
Dr Auguscht Halm ischt am 26. Oktober 1869 em wirdabergischa Städtle Großaltdorf uff d Welt komma. Sei Vadder isch en sellem Ort evangelischer Pfarrer gwäa. Nôch-em Abidur isch dr Auguscht Halm zonägschd amôl en d Fuaßstapfa vo seim Vadder tredda, ond hôt an dr Uni Diibenga ôôgfange, Theologii zo studiira. Wia-nr dô drmit ferdich gwäa ischt, hôt’r z Mincha beim oinzig bekannda liachdasteinischa Kombonischda Josef Gabriel Rheinberger Musik studiirt. 

1903 isch dr Halm Musiklehrer em Landerzihongsheim em thiirengischa Haubinda wôrra, wo vo seim Freind Hermann Lietz, ama Reformpädagoga ond Vadder vo de Landschuelheim, grendet wôrra ischt. En sellra Eirichdong hôt’r sich bsondrs intensiv om d musikalischa Jugendbewegong kemmret ond gildet heit als dera ihr Wortfihrer. 1910 hôt’r zor Freia Schuelgemeinde Wickersdorf bei Saalfeld am Rand vom Thirenger Wald gwechslet, wo-nr sei musikpädagogischa Arbet weidrgfihrt hôt. Noh em gleicha Jôhr hôt’s da Halm nôch Ulm vrschlaga, wo-nr a Stell als Chorleiter kriagt hôt. Drei Jôhr schbäter ischt’r Musiklehrer an-ra Stuegerter Schuel wôrra. 1920 ischt dr Halm nôch Wickersdorf zruckganga, wo-nr da Rescht vo seim Leaba vorbrôcht hôt.

Am 1. Februar 1929 hôt dr Halm em thiirengischa Städtle Saalfeld seine Auga fir emmer gschlossa. Grad amôl 60 Jôhr alt ischt’r wôrra. Heitzodag send seine Werk weitgehend vrgessa.

A kloina Auswahl vo seine Werk

Kombosiziona 
 Symphonie in A-Dur
 Präludium und Fuge 
 Konzert in D-Moll für Streichorchester
 Sinfonie für großes Orchester
 Konzert für Klavier und Orchester
 Streichquartett
 Zwei Suiten für Klaviertrio
 Drei Sonaten für Geige solo
 Bühnenmusik zu Shakespeares “Was ihr wollt”

Schrifda 
 Harmonielehre (1905)
 Von Grenzen und Ländern der Musik (1916)
 Von zwei Kulturen der Musik (1920)
 Die Symphonie Bruckners (1924)
 Eine Einführung in die Musik (1926)
 J. S. Bachs Konzertform

Erenneronga an da August Halm 
 Seit 1929 geit’s em Musikwissaschaftlicha Inschdidut vo dr Universideet Diibenga a August-Halm-Archiv
 1988 hôt Staatlicha Musikhochschuel Trossenga da August-Halm-Preis ens Leaba gruafa.
 Sowohl z Stuegert wia au en Schwäbisch Hall geit’s a Strôß, wo nôch-em benannt wôrra ischt.

Quella 
 Illustriertes Musiklexikon, rausgäa vom Hermann Abert, Verlag J. Engelhorns Nachf., Stuttgart, 1927
 Friedrich Herzfeld: Das Lexikon der Musik, Verlag Ullstein GmbH, Frankfurt am Main – Berlin – Wien (1976)
 Lueg d Weblink

Weblink 
 
 Informaziona ibr da Auguscht Halm uff dr Webseid vo dr Musikhochschual Trossenga
 Em Halm sei Konzert fir Streichorkeschtr en D-Moll bei youtube

Oinzlne Nôchweis 

Dütsche
Autor vo Sachliteratur
Literatur (20. Joorhundert)
Musiker
Dytsche Musiker
Komponist
Dytsche Komponischt
Maa
Wirtteberger